P r e d k l a d a c i a   s p r á v a

Pre Štatistický Úrad Slovenskej republiky (ďalej ŠÚ SR) vyplynuli z dokumentov Partnerstvo pre vstup 2001 a Národného programu pre prijatie Acquis Communautaire 2001 úlohy zaviesť systém INTRASTAT a zabezpečiť vysokokvalitnú regionálnu štatistiku.
V čase tvorby a schvaľovania rozpočtu na obidva projekty nebolo známe ŠÚ SR, ani orgánom schvaľujúcim projekty, že k národnému spolufinancovaniu bude potrebná ešte čiastka na úhradu DPH vo výške 20 % zo sumy na spolufinancovanie.
V rozpočte ŠÚ SR nie je k dispozícii finančná čiastka, ktorou by chýbajúca suma  
na DPH vo výške 179 000 EUR mohla byť uhradená. Pokiaľ uvedenú sumu ŠÚ SR nezíska, hrozí aj zníženie už schváleného rozpočtu z prostriedkov PHARE o 20 %. To by predstavovalo  zníženie  čerpania prostriedkov z predvstupových fondov Únie a ďalšie zníženie rozpočtu na obidva systémy o 500 000 EUR.
Dôsledkom nevyriešenia problému úhrady pre schválené projekty by bolo ohrozenie funkčnosti budovaných systémov a pokiaľ ide o systém INTRASTAT-SK aj ohrozenie termínu jeho zavedenia do používania k dátumu vstupu Slovenska do EÚ, a tým aj nesplnenie jednej z podmienok pre vstup do EÚ.
           Navýšením rozpočtových prostriedkov o 139 000 EUR pre INTRASTAT-SK a pre REGSTAT o 40 000 EUR bude zabezpečené úplné čerpanie predvstupových prostriedkov EÚ v rámci projektov ŠÚ SR.
	Materiál bol predložený na medzirezortné pripomienkové konanie z dôvodu plnenia úloh, vyplývajúcich z prijatých eurointegračných záväzkov – zabezpečenie a použitie finančných prostriedkov zo štátneho rozpočtu, určených na spolufinancovanie projektov PHARE, ktoré majú byť nakontrahované do konca roku 2003 podľa Finančného memoranda Národného programu PHARE 2002.
	Materiál Návrh na zvýšenie rozpočtových výdavkov pre projekty Implementácia systému INTRASTAT – SK(SK/02/ST/01) a Posilňovanie regionálnej štatistiky – REGSTAT (SK/02/ST/02) bol v rámci medzirezortného pripomienkového konania zaslaný 30-tim inštitúciám. Na pripomienkovom konaní sa zúčastnilo 22 inštitúcií, z toho pripomienky mala 1 inštitúcia, 21 inštitúcií nemalo pripomienky; pripomienkového konania sa nezúčastnilo 8 inštitúcií.